b'\n_START_ARTICLE_\nHeikki Ky\xc3\xb6sola\n_START_PARAGRAPH_\nHeikki Juhani Ky\xc3\xb6sola (26. tammikuuta 1945 Turku \xe2\x80\x93 4. tammikuuta 2012 Tampere) oli suomalainen yleisurheilija, joka menestyi parhaiten kymmenottelussa ja kolmiloikassa. H\xc3\xa4n edusti urheilu-urallaan Rantasalmen Urheilijoita, Lahden Ahkeraa ja helsinkil\xc3\xa4ist\xc3\xa4 Viipurin Urheilijoita._NEWLINE_Ky\xc3\xb6sola edusti Suomea kymmenottelussa Rooman EM-kilpailuissa 1974, joissa h\xc3\xa4n sijoittui 14:nneksi pistein 7315. H\xc3\xa4n voitti kymmenottelun Suomen mestaruuden vuosina 1973 ja 1974 ja saavutti kolmiloikassa SM-hopeaa 1971. Lis\xc3\xa4ksi h\xc3\xa4n voitti 4\xc3\x97400 metrin viestinjuoksun SM-pronssia vuonna 1973. Maaotteluissa Ky\xc3\xb6sola edusti Suomea kolmiloikassa nelj\xc3\xa4sti ja kymmenottelussa kerran._NEWLINE_Kolmiloikassa Ky\xc3\xb6solan enn\xc3\xa4tys oli Oulussa 25. hein\xc3\xa4kuuta 1971 hyp\xc3\xa4tty 15,92 metri\xc3\xa4. Kymmenottelussa Ky\xc3\xb6solan enn\xc3\xa4tys 7689 (7831) pistett\xc3\xa4 syntyi Kuusankoskella 1. hein\xc3\xa4kuuta 1973. Tulos rikkoi Ky\xc3\xb6solan Hannu-veljen l\xc3\xa4hes kaksi vuotta vanhan Suomen enn\xc3\xa4tyksen. Uusi enn\xc3\xa4tys kesti my\xc3\xb6s l\xc3\xa4hes kaksi vuotta._NEWLINE_Ky\xc3\xb6sola ty\xc3\xb6skenteli liikunnan ja terveystiedon lehtorina. H\xc3\xa4nen kaksoisveljens\xc3\xa4 Hannu Ky\xc3\xb6sola oli my\xc3\xb6s kymmenottelun arvokisaedustaja, SE-mies ja Suomen mestari. Ky\xc3\xb6sola menehtyi 66-vuotiaana Tampereen yliopistollisessa sairaalassa 4. tammikuuta 2012.'